
בבא בתרא קס ע"א - פירוש שטיינזלץ

א משנה גט (שטר) פשוט, כלומר, שטר רגיל שהוא פרוש לפנינו במרווח — עדיו מתוכו, שהעדים חותמים באותו צד שנכתב השטר, מתחת נוסח השטר. גט מקושר שכתיבתו נעשית בצורה מיוחדת בקיפולים ובקשרים — עדיו חותמים מאחוריו.


שטר פשוט שכתבו עדיו מאחוריו, או שטר מקושר שכתבו עדיו מתוכו — שניהם פסולין. ואילו ר' חנינא בן גמליאל אומר: מקושר שכתבו עדיו מתוכו — כשר, מפני שיכול לעשותו פשוט על ידי שיתיר קשריו ויפתח אותו, ויהא זה שטר פשוט. רבן שמעון בן גמליאל אומר: הכל כמנהג המדינה.


ועוד חילוק בין שני סוגי השטרות: גט פשוט — עדיו בשנים ודי בכך, ומקושר — בשלשה לפחות. פשוט שכתב בו עד אחד בלבד, ומקושר שכתב בו רק שני עדים — שניהם פסולין.


ב גמרא ושואלים: מנהני מילי [מניין הדברים הללו] שיש מיני שטרות שונים זה מזה? אמר ר' חנינא, שאמר קרא [הכתוב]: "שדות בכסף יקנו וכתוב בספר וחתום והעד עדים" (ירמיהו לב, מד), וכך הוא מסביר: "שדות בכסף יקנו וכתוב בספר"

